Сабий зэчиифIэхэр утыку къохьэ
Дунейм и сыт хуэдэ плъыфэри я IэдакъэщIэкIхэм нэрылъагъу щащI сурэтыщIхэм. ЩIымахуэм и хужьагъыр, гъатхэм и щхъуантIагъэр, гъэмахуэм и теплъэ щхъуэкIэплъыкIэр, бжьыхьэм и дыщафэр — дэтхэнэми гупсысэ пыухыкIахэм ухуашэ.
Уэрэдым жыIэным дихьэх пщащэхэр. ГъащIэм и купщIэр щыIэщIэху, и гукъыдэжыр щехуэх зэманхэм зи гугъу тщIы сурэтхэм Iуплъэныр и хущхъуэгъуэщ цIыхум. Псом хуэмыдэу къабзагъэ хыболъагъуэ сурэтыщI ныбжьыщIэхэм я лэжьыгъэхэм. Удз гъэгъахэр, жыгхэр, уардэунэхэр, къуршхэр, къуалэбзухэр сабийхэм ди нэгу къызэрыщIагъэувэр нэгъуэщIущ. Абыхэм псысэ теплъэ яIэщ, ахэр гъащIэм и фIыпIэм и нэщэнэщ.
СурэтыщI ныбжьыщIэхэм я гъэлъэгъуэныгъэу иджыблагъэ ЩэнхабзэмкIэ фондым къыщызэIуахарщ мыпхуэдэ гупсысэхэм дыхуэзышэр. УзыщыгуфIыкIын защIэт абы щызэхуэхьэсар. ГъуазджэхэмкIэ сабий школ №1-м и гъэсэнхэм я гуи я пси халъхьами ярейт сурэтхэм, ахэр апхуэдизкIэ дахэти! Бирюковэ Марие, 5-нэ классым щеджэ хъыджэбзым, и сурэтым «зыщигъафIэрт» удз гъэгъа Iэрамэ телъыджэм. 2-нэ классым щIэс Къуэдзокъуэ Афуля «Къафэ» зыфIища сурэтым укъимыгъэуIэбжьынкIэ Iэмал иIэтэкъым: фащэхэр къызыщыпс пщащэмрэ щауэмрэ апхуэдизу Iэзэу дауэ къигъэлъэгъуэфа ныбжьышхуэ зимыIэ а хъыджэбз цIыкIум?! Удовенкэ Юлие (3-нэ класс) ищIа «Бгым и теплъэр», Черкесов Мустэфа (4-нэ класс) утыку кърихьа «Лучник» лэжьыгъэр-щэ?! Псори узыIэпызышэщ, гур зыгъэушэщ.
Гъэлъэгъуэныгъэр я IэдакъэщIэкI гъэщIэгъуэнхэмкIэ ягъэдэхащ Сабийхэм эстетикэ гъэсэныгъэ етынымкIэ къалэ центрым, Къэзанокъуэ Жэбагъы и цIэр зезыхьэм, и еджакIуэхэми. Абыхэм ягъэлъагъуэ IуэрыIуатэр зи лъабжьэ сурэт хьэлэмэтхэмрэ керамикэм къыхэщIыкIа хьэпшып зэмылIэужьыгъуэхэмрэ. «Сосрыкъуэ» (Лий Алихъан и IэдакъэщIэкIщ), «Мэлычыпхъу и щыгъуэ» (Ефремовэ Тоня), «Сосрыкъуэрэ Иныжьымрэ» (Сокъур Миланэ) сурэтхэм IуэрыIуатэм и хъыбархэр уи нэгу къыщIагъэхьэж. Центрым и «Дыщэидэ» студием и гъэсэнхэми ягъэлъагъуэ лэжьыгъэхэр, «Этно-Акцент» зыфIащар, щIэщыгъуэт. Пасэрей тхыпхъэхэмрэ щIыкIэхэмкIэ гъэхьэзыра лэрыпс зэмылIэужьыгъуэхэр куэдым яфIэхьэлэмэту зэпаплъыхьащ.
Къэдабэм къыхэщIыкIа сурэтхэр, графикэр къызыщагъэсэбэпа лэжьыгъэхэр я гъунэжт ХудожествэхэмкIэ сабий школым и ныбжьыщIэхэм. Удэзыхьэхт Лъэпщ Дианэ и «Музыкантхэр» графикэр, узэхъуэпсэнт къэдабэкIэ сабийхэм ящIа розэхэри мыIэрысейхэри…
Выставкэр къыщызэIуахым кърихьэлIа псори иригушхуэу сабийхэм я IэдакъэщIэкIхэм тепсэлъыхьащ, гъуазджэм ехъулIэныгъэкIэ зыкъыщагъэлъэгъуэну дэтхэнэми ехъуэхъуащ.
«Сабий зэчиифIэхэр нэхъ жыджэру утыку къихьэ зэрыхъуам сыщогуфIыкI. Налшык къалэ щIыпIэ администрацэм къыбгъэдэкIыу, Вэрокъуэ Владимир фIыщIэ хузощI. Абы и фIыгъэщ мы пэшышхуэхэр нобэ IэрыкI телъыджэхэм зэрауфэбгъуар. Лэжьыгъэхэр сабийхэм ящIауэ къыпхуэмыщIэну, гупсысэшхуэ ящIэлъщ, щIэщыгъуэщ», — жиIащ Налшык къалэ администрацэм и Iэтащхьэм и къуэдзэ Дол Анжелэ.
НыбжьыщIэхэм пшынэм, гитарэм, пианинэм, скрипкэм, нэгъуэщI макъамэ Iэмэпсымэхэми зэрыхуэIэкIуэлъакIуэр ягъэлъэгъуащ.
БАГЪЭТЫР Луизэ.
